02008R0452 — ET — 01.01.2021 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA PARLAMENDI JA NÕUKOGU MÄÄRUS (EÜ) nr 452/2008, 23. aprill 2008, milles käsitletakse statistika koostamist ja arendamist hariduse ja elukestva õppe valdkonnas (EMPs kohaldatav tekst) (ELT L 145 4.6.2008, lk 227)

Muudetud:









▼B

EUROOPA PARLAMENDI JA NÕUKOGU MÄÄRUS (EÜ) nr 452/2008,

23. aprill 2008,

milles käsitletakse statistika koostamist ja arendamist hariduse ja elukestva õppe valdkonnas

(EMPs kohaldatav tekst)







Artikkel 1

Sisu

Käesoleva määrusega luuakse ühtne raamistik ühenduse statistika süstemaatiliseks koostamiseks hariduse ja elukestva õppe valdkonnas.

Artikkel 2

Mõisted

Käesolevas määruses kasutatakse järgmisi mõisteid:

a) „ühenduse statistika” — on määratletud määruse (EÜ) nr 322/97 artikli 2 esimeses taandes;

b) „statistika koostamine” — on määratletud määruse (EÜ) nr 322/97 artikli 2 teises taandes;

c) „liikmesriikide ametiasutused” — on määratletud määruse (EÜ) nr 322/97 artikli 2 kolmandas taandes;

d) „haridus” — organiseeritud ja sihiteadlik suhtlemine, mille eesmärk on õppimine ( 1 );

e) „elukestev õpe” — igasugune õppetegevus elu jooksul eesmärgiga parandada teadmisi, oskusi ja pädevusi isiklikus, ühiskondlikus, sotsiaalses ja/või tööalases perspektiivis ( 2 );

f) „mikroandmed” — konkreetsed statistilised kirjed;

g) „konfidentsiaalsed andmed” — andmed, mis võimaldavad ainult kaudset asjaomaste statistiliste ühikute identifitseerimist kooskõlas määrusega (EÜ) nr 322/97 ja määrusega (Euratom, EMÜ) nr 1588/90.

▼M1

Artikkel 3

Valdkonnad

Käesolevat määrust kohaldatakse statistika koostamisel kahes valdkonnas:

a) 1. valdkond hõlmab haridus- ja koolitussüsteemide statistikat;

b) 2. valdkond hõlmab muud hariduse ja elukestva õppe statistikat, nagu inimkapitali ning hariduse sotsiaalsete ja majanduslike kasutegurite statistikat, mis ei ole hõlmatud 1. valdkonnaga ega Euroopa Parlamendi ja nõukogu määrusega (EL) 2019/1700 ( 3 ).

Statistika koostamine nimetatud valdkondades toimub vastavalt lisale.

▼B

Artikkel 4

Statistilised meetmed

1. Ühenduse statistika koostamist hariduse ja elukestva õppe valdkonnas rakendatakse järgmiste eraldiseisvate statistiliste meetmetena:

▼M1

a) 1. valdkonna puhul liikmesriikide poolt hariduse ja elukestva õppe statistika korrapärane esitamine määratud tähtaegadel;

b) 2. valdkonna puhul muude statistiliste teabesüsteemide ja uuringute kasutamine täiendavate statistiliste muutujate ja näitajate saamiseks hariduse ja elukestva õppe kohta;

▼B

c) statistilisi raamistikke, mõisteid ja meetodeid käsitlevate normide ja käsiraamatute koostamine, parandamine ja ajakohastamine;

d) andmete kvaliteedi parandamine kvaliteedinõuete raamistikus, mis hõlmab andmete: — asjakohasust; — täpsust; — ajastatust ja õigeaegsust; — kättesaadavust ja selgust; — võrreldavust ning — koherentsust.

Komisjon võtab arvesse liikmesriikide käsutuses olevaid andmekogumise ja -töötluse ning mõistete ja meetodite väljatöötamise võimalusi.

Vajadusel pööratakse andmete kogumisel erilist tähelepanu piirkondlikele aspektidele. Kui see on asjakohane, jaotatakse andmed süsteemselt soopõhiseks.

2. Komisjon (Eurostat) teeb igal võimalusel koostööd UISi, OECD ja teiste rahvusvaheliste organisatsioonidega, et tagada andmete võrreldavus rahvusvahelisel tasandil ja vältida töö dubleerimist, eriti seoses statistiliste mõistete ja meetodite väljatöötamise ja parandamisega ja statistika edastamisega liikmesriikide poolt.

3. Kui andmete suhtes kehtestatakse olulisi uusi nõudeid või leitakse, et andmed on ebapiisava kvaliteediga, ning enne igasugust andmekogumist teostab komisjon (Eurostat) pilootuuringud, mida liikmesriigid viivad läbi vabatahtlikkuse alusel. Pilootuuringuid teostatakse selleks, et hinnata asjakohase andmekogumise otstarbekust, arvestades andmete kättesaadavust ning nende kogumise kulude ja vastajate koormuse suhet. Pilootuuringud ei pea tingimata viima vastavate rakendusmeetmeteni.

Artikkel 5

Üksikisikute mikroandmete edastamine

Kui ühenduse statistika koostamiseks on vaja, edastavad liikmesriigid konfidentsiaalsed valimiuuringute mikroandmed komisjonile (Eurostatile) vastavalt määruses (EÜ) nr 322/97 ning määruses (Euratom, EMÜ) nr 1588/90 sätestatud konfidentsiaalsete andmete edastamise sätetele. Liikmesriigid tagavad, et edastatud andmed ei võimalda statistilisi ühikuid (üksikisikuid) otseselt identifitseerida.

Artikkel 6

Rakendusmeetmed

1. Järgmised meetmed, mille eesmärk on muuta käesoleva määruse vähemolulisi sätteid, täiendades seda, sealhulgas meetmed, mis on vajalikud majanduslike ja tehniliste arengute arvessevõtmiseks seoses andmete kogumise, edastamise ja töötlemisega, võetakse vastu vastavalt artikli 7 lõikes 3 osutatud kontrolliga regulatiivmenetlusele, et tagada kvaliteetsete andmete edastamine:

a) valdkonda kuuluvate objektide ja nende karakteristikute valimine ja määramine vastavalt poliitilistele või tehnilistele vajadustele;

b) karakteristikute jaotused;

c) vaatlusperiood ja tulemuste edastamise tähtajad;

d) kvaliteedinõuded, sealhulgas nõuded täpsusele;

e) kvaliteedist teavitamise raamistik.

Kui need meetmed eeldavad andmete kogumise märkimisväärset laiendamist või uute andmete kogumist või uuringuid, põhinevad rakendusotsused kulutasuvuse analüüsil, mis moodustab osa mõjude ja tagajärgede üldisest analüüsist, võttes arvesse meetmetest saadavat kasu, liikmesriikidele tekkivaid kulusid ja vastajate koormust.

▼M1

2. Lõikes 1 osutatud meetmete puhul võetakse arvesse järgmist:

a) mõlema valdkonna puhul: haridusasutuste ja üksikisikute potentsiaalset koormust;

b) mõlema valdkonna puhul: artikli 4 lõikes 3 osutatud pilootuuringute tulemusi;

c) 1. valdkonna puhul: uusimaid kokkuleppeid UISi, OECD ja komisjoni (Eurostati) vahel mõistete, määratluste, andmete kogumise formaadi, andmetöötluse, tulemuste edastamise perioodilisuse ja tähtaegade kohta;

d) 2. valdkonna puhul: olemasolevate ühenduse andmeallikate kättesaadavust, sobivust ja õiguslikku konteksti pärast kõikide olemasolevate andmeallikate ammendavat uurimist.

▼B

3. Vajadusel kehtestatakse ühele või mitmele liikmesriigile piiratud erandid ja üleminekuperioodid, mis põhinevad objektiivsetel alustel ning mis võetakse vastu vastavalt artikli 7 lõikes 2 osutatud regulatiivkomitee menetlusele.

Artikkel 7

Komitee

1. Komisjoni abistab statistikaprogrammi komitee.

2. Käesolevale lõikele viitamisel kohaldatakse otsuse 1999/468/EÜ artikleid 5 ja 7, võttes arvesse selle otsuse artikli 8 sätteid.

Tähtajaks otsuse 1999/468/EÜ artikli 5 lõike 6 tähenduses kehtestatakse kolm kuud.

3. Käesolevale lõikele viitamisel kohaldatakse otsuse 1999/468/EÜ artikli 5a lõikeid 1 kuni 4 ning artiklit 7, võttes arvesse selle otsuse artikli 8 sätteid.

Artikkel 8

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.









LISA

VALDKONNAD

1. valdkond: Haridus- ja koolitussüsteemid

1. Eesmärk

Asjaomase andmekogumise eesmärk on esitada võrreldavad andmed haridus- ja koolitussüsteemide põhiaspektide, eriti haridusprogrammides osalemise ja nende programmide lõpetamise ning haridusele ja koolitusele suunatud vahendite kulude ja liikide kohta.

2. Reguleerimisala

Andmekogumine hõlmab kogu haridustegevust riigi tasandil, arvestamata asjaomaste asutuste omandivormi või rahastamist (riiklik või eraõppeasutus, riiklik või välismaine) ja hariduse andmise mehhanisme. Seega hõlmab andmete kogumine kõiki õppijate liike ja vanusegruppe.

3. Vaatlusalused objektid

Andmeid kogutakse:

a) õppijate vastuvõtmise kohta, sealhulgas õppijate omaduste kohta;

b) sisseastujate kohta;

c) lõpetajate ja lõpetamiste kohta;

d) hariduskulude kohta;

e) haridustöötajate kohta;

f) õpitud võõrkeelte kohta;

g) klasside suuruse kohta,

mille abil saab arvutada haridus- ja koolitussüsteemide näitajaid sisendite, protsesside ja väljundite kohta.

Liikmesriigid edastavad asjaomase teabe (metaandmed), kirjeldades riiklike haridus- ja koolitussüsteemide eripärasid ja nende vastavust rahvusvahelistele liigitustele, sealhulgas nõutud andmetest kõrvalekaldumist, ning igasuguse muu teabe, mis on oluline andmete tõlgendamise ja võrreldavate näitajate koostamise seisukohast.

4. Statistika koostamise sagedus

Kui ei ole sätestatud teisiti, esitatakse andmeid ja metaandmeid igal aastal komisjoni (Eurostati) ja liikmesriikide ametiasutuste vahel kokkulepitud tähtaegadel, võttes arvesse uusimaid kokkuleppeid UISi, OECD ja komisjoni (Eurostat) vahel.

▼M1

2. valdkond: Muu statistika hariduse ja elukestva õppe kohta

1. Eesmärk

Andmekogumise eesmärk on esitada edasisi võrreldavaid andmeid hariduse ja elukestva õppe kohta, et toetada ühenduse tasandil teatavaid poliitikavaldkondi, mis ei kuulu 1. valdkonda.

▼B

2. Reguleerimisala

Muu statistika hariduse ja elukestva õppe kohta keskendub järgmistele aspektidele:

a) hariduse ja majanduse statistika, mis on vajalik ühenduse tasandil hariduse, teadusuuringute, konkurentsivõime ja majanduskasvu poliitikavaldkondade järelevalveks;

b) hariduse ja tööturu statistika, mis on vajalik ühenduse tasandil tööhõivepoliitika järelevalveks;

c) hariduse ja sotsiaalse kaasatuse statistika, mis on vajalik ühenduse tasandil vaesuse-, sotsiaalse kaasatuse ja sisserändajate integratsiooni poliitika järelevalveks.

Eespool loetletud aspektide kohta saadakse vajalikud andmed olemasolevatest ühenduse statistiliste andmete allikatest.